Patin

Patin ialah sejenis ikan bermisai dalam keluarga Pangasiidae. Ia terdapat di perairan tawar dan payau di selatan Asia, dari Pakistan hingga ke Borneo. Daripada genap 30 ahli dalam keluarga ini, patin Mekong, Pangasianodon gigas yang terancam dan memakan tumbuhan adalah salah satu ikan air tawar terbesar yang diketahui. Beberapa spesies membentuk industri akuakultur produktif di Delta Mekong Vietnam.

 Taksonomi dan rekod fosil 
Sungguhpun Pangasiidae membentuk kumpulan yang monofiletik, beberapa kajian menunjukkan kumpulan ini sebenarnya mungkin subtakson yang bersarang dalam keluarga Schilbeidae. Dengan itu, status kekeluargaan Pangasiidae seterusnya mungkin tidak mendapat pengakuan.

Dua fosil spesies pangasiid telah dihuraikan, Cetopangasius chaetobranchus dari Miosen, dan Pangasius indicus dari Eosen. Namun, usia P. indicus dari Eosen yang dilaporkan masih dipertikai, memandangkan stratum Fauna Sipang tempat ia ditemukan belum ditarikhkan secara rasmi. Dengan itu, usia fosil pangasiid terawal yang boleh dipercayai adalah C. chaetobranchus dari Miosen.

 Penerangan 
Sirip belakang terletak jauh ke depan mendekati kepala dan selalunya tinggi bersegi tiga sehingga dipanggil shark catfish dalam bahasa Inggeris. Sirip dubur pula terkadang panjang dengan 26–46 bilah ruji. Ia selalunya mempunyai dua pasang sesungut, sesungut maksila dan sepasang sesungut dagu, biarpun patin Mekong hanya ada sesungut maksila. Pangasiid mempunyai tubuh mampat dan sebuah sirip adipos yang kecil.

 Rujukan 

 Pautan luar